Pollák, Peter, poslanec NR SR (2024-02-21):
Ďakujem pekne, vážený pán predsedajúci. Kolegyne, kolegovia, ja som to už načrtol vo svojej faktickej, oblasť, ktorej by som sa chcel venovať počas môjho prejavu a je to práve Ján Kuciak, ktorý sa venoval častokrát vo svojich článkoch pochybným podnikateľským aktivitám niektorých podnikateľov a zločincov na Slovensku. A dnes práve tak symbolicky rokujeme o návrhu, ktorý by zrejme podporoval aj Ján Kuciak. A ja verím tomu, že naozaj, že aj v koalícii sa nájde dostatok príčetných poslancov, ktorí nemajú problém a nebudú mať problém zahlasovať za takýto návrh zákona, ktorý cieli naozaj na preukazovanie, preukazovanie pôvodu majetku a financií. Každý z nás určite chápe dôležitosť tohto zákona, ktorý by mal v realite pomáhať pri odhaľovaní nelegálneho konania a najmä, ktorý by mal riešiť zhabanie nelegálneho prijatého majetku a finančných prostriedkov, keď o tom rozhodol súd. Tento zákon, ktorý bol prijatý v roku 2010 s dobrým cieľom, žiaľ, takmer pri žiadnom prípade nefungoval. Ako vysvetlili mnohí právnici, či dokonca aj generálny prokurátor, v realite je veľmi jednoduché zákon obísť tak, aby zločinci nakoniec neprišli o svoj nelegálne získaný majetok. Dá sa to buď účelovým rozdelením majetku podozrivého ešte počas súdneho konania o preukazovaní jeho pôvodu, alebo využitím neobvyklých obchodných operácií. Prípad z roku 2014 nám ukázal, ako sa to v praxi dialo. Na Okresnom súde v Košiciach sa snažili použiť pôvodný zákon o preukazovaní majetku, súd rozhodoval o žalobe za nadobudnutie majetku nelegálnym príjmom. Dozorujúca prokurátorka však musela obžalobu po čase stiahnuť, pretože sa zmenila dôkazná situácia. Obžalovaný si medzičasom rozdelil majetok takým spôsobom, že už nedosahoval zákonnú výšku na začatie konania podľa tohto zákona, ktoré je stanovené na 1 500-násobok minimálnej mzdy. Vďaka tomuto kroku sa súdený človek vyhol preverenie jeho, preverovaniu jeho majetku zo strany úradov a svoje nelegálne získané finančné prostriedky alebo majetok si mohol ponechať. Takáto vec však škodí spravodlivosti v našej krajine, pretože tu máme desiatky tisíc ľudí, ktorí majú čisté svedomie a pracujú, ako môžu, aby si zabezpečili dobrý život. Na druhej strane tu máme množstvo ľudí, ktorí si robia zo slovenských zákonov doslova trhací kalendár. Každý z nás určite pozná človeka, ktorý robí za minimálny plat, alebo nerobí vôbec, ale napriek tomu si postaví dom v lukratívnej časti mesta, alebo sa premáva na nejakom rýchlom a drahom športovom aute. Takéto prípady nájdeme, bohužiaľ, po celom, po celej našej krajine. A čestných ľudí, ktorí tvrdo pracujú a nikdy za to nič nedostali, to môže motivovať k tomu, aby sa tiež dostali na takéto nelegálne chodníčky. Pretože prečo by mal niekto dodržiavať zákony Slovenskej republiky, keď ľudia, ktorí ich nedodržiavajú, patria medzi najbohatších v krajine? Mnohí ľudia sa potom v našej krajine správajú podľa hesla: kto nekradne, okráda seba a svoju rodinu. Tak to ale v demokratickej krajine v 21. storočí, ktorá si má ctiť zákony a práva, fungovať rozhodne nemá a nemôže. A práve sfunkčnenie zákona o preukazovaní majetku môže priniesť zlepšenie nielen v tejto oblasti. Zlepší sa aj finančná situácia štátu, ktorý by po novom bojoval nielen za svoje stratené a ukradnuté financie. Sfunkčnenie zákona by zároveň mohlo mať opačný efekt ako prijatie návrhu Trestného zákona, ktorá teraz stojí medzi parlamentom a Ústavným súdom. Novela Trestného zákona zníženými trestnými sadzbami ukazuje zločincom, že sa kradnúť oplatí, pretože tresty za to budú podmienky, domáce väzenie alebo malé tresty vo väzení. Zločincov si teda pozývame do našej krajiny aj zo zahraničia. Naopak, sfunkčnenie zákona o preukazovaní majetku môže práve motivovať ľudí žiť poctivo a dodržiavať zákony, pretože za nelegálnu činnosť im môže štát zhabať majetok a my všetci vieme, že prísť o svoje obrovské majetky je často to, čoho sa zločinci najviac budú báť. Náš návrh zákona zrušuje fungovanie pôvodného zákona o preukazovaní pôvodu majetku a navrhuje veľké zmeny. Hlavným cieľom je zabezpečenie efektívneho odhaľovania nelegálnych praktík a reálne odnímanie nelegálne nadobudnutého majetku ústavným, a teda najmä spravodlivým spôsobom. Konanie v procese sa môže iniciovať dvoma spôsobmi, z úradnej povinnosti, a teda príslušné orgány budú konať aj bez podnetu zvonku, ak budú mať dôvodné podozrenie z nelegálne nadobudnutého majetku, alebo na základe podnetu tretej osoby. Každý, kto má informácie o nelegálne nadobudnutom majetku, ich môže podať a prispieť tak k spravodlivosti. Navyše, preukazovanie pôvodu majetku a finančných prostriedkov už nebude spočívať iba v konaní vedenom orgánmi činnými v trestnom konaní, ale v dostatočnom zdanení nepreukázaných príjmov aj majetku a tiež vyrubením penále daňovým úradom. Na záver by som ešte rád zdôraznil, že návrh zákona o preukazovaní pôvodu príjmov a majetku zďaleka nie je obyčajným nástrojom na boj proti korupcii a nelegálne nadobudnutému majetku či finančných prostriedkov. Je to zároveň veľmi dôležitý nástroj, ktorý posilní spravodlivosť v našom štáte a postupom času dokáže zmeniť naratív, ktorý sa v našej krajine dedí z generácie na generáciu, že kradnúť sa oplatí. Schválením tohto návrhu pošleme aj jasný signál pre každého jedného čestného človeka v našej krajine, ktorý dodržuje zákon, tvrdo pracuje a platí dane, že žiť čestne sa v našej krajine stále oplatí a že profitovanie z nelegálnych aktivít bude spravodlivo potrestané. Ďakujem vám veľmi pekne.